ศบค.ขยาย พ.ร.ก.ฉุกเฉิน 2 เดือน ถึง 31 พ.ค.นี้ ขณะที่ขอความร่วมมือผู้ประกอบการจัดกิจกรรมสงกรานต์อย่างเหมาะสมและเข้มงวดการควบคุมป้องกันโรคโควิด-19
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. เปิดเผยว่า ที่ประชุมเห็นชอบให้มีการขยายระยะเวลาการประกาศสถานการณ์ฉุกเฉิน ในทุกเขตท้องที่ทั่วราชอาณาจักร หรือ พ.ร.ก.ฉุกเฉิน เป็นระยะเวลา 2 เดือน ตั้งแต่วันที่ 1 เมษายนจนถึงวันที่ 31 พฤษภาคม 2564        ทั้งนี้ นายกรัฐมนตรี ในฐานะผู้อำนวยการ ศบค.เน้นย้ำว่า ในช่วงนี้ขอให้ผู้ประกอบกิจการและกิจกรรม ได้พิจารณาพื้นที่สำหรับจัดกิจกรรมช่วงเทศกาลให้ชัดเจน มีความเหมาะสมระหว่สงขนาดของกิจกรรมและพื้นที่ โดยต้องมีมาตรการควบคุมป้องกันการแพร่ระบาดอย่างเข้มงวด ทั้งการเว้นระยะห่าง ตรวจวัดอุณหภูมิ และสวมหน้ากากอนามัย โดยเฉพาะตลาด             นายกรัฐมนตรีมีความกังวลและเป็นห่วงอย่างมาก จึงขอกำชับให้มีมาตรการควบคุมโรคอย่างชัดเจน ขณะเดียวกันขอความร่วมมือการงดดื่มสุราในช่วงการท่องเที่ยวเทศกาลสงกรานต์ เพราะแม้จะมีการผ่อนคลายต่างๆ แต่ยังต้องระมัดระวังตนเองอย่างต่อเนื่อง อีกทั้งการงดดื่มสุราจะช่วยลดอุบัติเหตุเพราะรัฐบาลไม่อยากเห็นตัวเลขของผู้บาดเจ็บและเสียชีวิต